Hoekom doen soveel vrouens steeds al die huiswerk? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoekom doen soveel vrouens steeds al die huiswerk?
Hoekom doen soveel vrouens steeds al die huiswerk?
Dinsdag | 13 Maart | 2018
ʼn Paar dekades gelede het die meeste vrouens by die huis gebly, terwyl hulle mans voltyds gewerk het. Hierdie vrouens het dan die huiswerk en kindersorg behartig. Daar is egter nou ʼn veel groter persentasie vrouens wat ook voltyds buite die huis werk. Die huiswerk en kindersorg moet egter steeds na ure behartig word, en gewoonlik is die verrigting van hierdie take steeds die vrou se verantwoordelikheid.
Agt uit elke tien werkende vrouens met ʼn man of maat by die huis sê dat hulle altyd of gewoonlik die maaltye voorberei, teenoor minder as een uit elke tien mans. Tweederdes van werkende vrouens berig dat hulle hoofsaaklik verantwoordelik is vir die wasgoed en huisskoonmaak.
55% van werkende vrouens sorg gewoonlik vir siek gesinslede, terwyl 11 persent van mans hierdie taak verrig. ʼn Derde van werkende vrouens deel hierdie taak met hulle mans. Dieselfde geld vir inkopies doen.
Herstelwerk is egter merendeels die mans se verantwoordelikheid. 48% van mans verrig gewoonlik of altyd hierdie take.
Hierdie navorsingsresultate toon dat Suid-Afrikaanse vrouens ʼn dubbele las moet dra deur aan die arbeidsmark sowel as die verrigting van huishoudelike take deel te neem. Vrouens word meestal met ope arms in die werkplek verwelkom, maar daar bestaan steeds sterk tradisionele houdings versover dit huiswerk aanbetref. Hierdie feit kan spanning en konflik binne gesinne veroorsaak.
Dertig jaar gelede het sosioloë voorspel dat die wêreld teen 2015 geslagsgelykheid sou bereik. Dit het egter nie gebeur nie. Baie vrouens is oorwerk en gefrustreerd, en weet nie hoe om die onderwerp met hulle maats te bespreek nie. ʼn Goeie metode met vier stappe werk soos volg:
Haal eers asem. Moenie gespanne wees wanneer jy in die gesprek inspring nie. Jou man sal dit aanvoel en heel moontlik verdedigend raak.
Gee ʼn opregte kompliment voordat jy die bul by die horings pak en die probleem begin bespreek.
Aanvaar dat jy nie altyd reg gaan wees nie. Moet nie net verwerp wat hy wil sê nie, hy is deel van die gesprek en sy opinie en gevoelens is ook belangrik.
Respekteer mekaar. Moenie die ander persoon blameer nie, maar praat eerder oor jouself en hoe jy voel.
Besluit wie vir watter take verantwoordelik is, en hou daarby. Indien dit jou maat se verantwoordelikheid is om die skottelgoed te was, moet jy nie inspring en dit doen wanneer hy dit vir twee dae nie gedoen het nie. Selfs al irriteer dit jou, moet jy sterk grense stel.
Indien dit te moeilik is om onmiddellik so ʼn totale verandering te maak, besluit dan op ʼn klein verandering op ʼn slag. Julle kan ook die hulp van ʼn terapeut inroep indien julle nie tot ʼn vergelyk kan kom nie.
Science Daily: https://www.sciencedaily.com/releases/2017/09/170926105448.htm